Honderde SA’ners gaan help met Kanada-brandeFoto: Sondag 8 Mei/Ryan Remiorz/The Canadian Press via AP ŉ Groep Suid-Afrikaners vertrek eersdaags na Kanada om te gaan help met die verwoestende brande in dié land. ŉ Span van 301 brandbestryders en bestuurslede van die organisasie Working on Fire (WOF) het in Johannesburg bymekaar begin kom en sal Sondag na Alberta vlieg om die Kanadese owerheid by te staan met die brande wat tans daar woed sowel as voorkomende aksies vir verdere brande. Volgens WOF is die ontplooiing van brandbestryders die grootste Suid-Afrikaanse ontplooiing nóg vir bystand aan ŉ oorsese land. “Ons is ongelooflik trots op die feit dat die internasionale brandbestrydingsgemeenskap die vaardighede en kundigheid binne Working on Fire raakgesien het om noodsaaklike brandbestuurdienste op internasionale vlak te verskaf.” ŉ Reuseveldbrand het op 1 Mei naby Fort McMurray ontstaan en het daartoe gelei dat al 88 000 inwoners hul wonings moes ontruim. Volgens amptenare word ŉ area van 5 000 vierkante kilometer deur die brande geraak.